open-index/open-wikipedia-markdown huggingface dataset:
Lade (etnoloogia)

**Lade** (läänemurdes *laed*, keskmurdes *laeted*, lõunaeesti murdes *tapa(n)*, mulgi murdes *ladermu*) oli etnoloogias vardaga või koodiga  peksmiseks, ka pahmamiseks rehealuse põrandale laotatud viljakiht.

Ladeks asetati lahtiseotud rukkivihud põrandale pikkade ridadena, kahe rea viljapead vastamisi ülestikku. Saartel ja Kagu-Eestis asetati vihud ringselt, kahe ringi viljapead vastamisi. Suvivili laotati 0,5–1,0 meetri paksuse kihina, mida nimetati pahmas, ringselt või ovaalselt.

Tänapäeval nimetatakse ladeks ka rõhtsalt, mõnikord kihiti kuhugi kuhjunud või kuhjatud ainet, materjali, esemeid jne.

## Vaata ka
*aganad
*pahmamine
*reheahi
*rehepeks
*rehetuba
*tuulamine

## Viited
Peedipunane

**Peedipunane** on söögipeedi värvi lillakaspunane kuni lilla värvus.

Peedipunaseks võidakse nimetada ka looduslikku toiduvärvi betaniini (E162).

## Variatsioonid
ISCC-NBS-i värvide tähistamise süsteemi värvinimede käsiraamat "Color: universal language and dictionary of names" loeb peedililla (*Beetroot Purple*) sügavaks lillakaspunaseks (*Deep Purplish Red*)  või väga sügavaks lillakaspunaseks  .

Pantone värvitoon 18-2143 *Beetroot Purple* on erk lillakaspunane  .

## Pildid

Rote Bete eine Haelfte.jpg|Punapeedi lõikepind
Beetroot preserved.jpg|Keedetud ja kooritud peet
Chrain3.jpg|Vürtsidega peedisalat *chrain*


## Viited
Seladoniroheline

**Seladoniroheline** ehk **seladonroheline** on üks rohelistest värvitoonidest, seladonkeraamika värvi heledapoolne hallikas roheline värvus.

Seladonnõud olid alates 10. sajandist väga hinnatud oma rohelise värvuse tõttu, mis meenutas prestiižse vääriskivi nefriidi rohelist. Glasuuri värvus tekib raud(III)oksiidi redutseerumisel raud(II)oksiidiks kuumutamise käigus, värvuse kujunemist mõjutab aga rida muid tegureid ja kemikaale, mistõttu seladonglasuuri leidub ka pruunides, kollakates ja hallides toonides.

Nimetus "seladon" on Euroopa päritolu, pärinedes 1627. aastal ilmunud prantsuse pastoraalse romaani "L'Astrée" tegelaskujust nimega Céladon, kes tavatses kanda helerohelist.

## Kasutamine
Seladonrohelises värvis toodetakse tekstiile, kontoritarbeid ja kunstitarbeid (keraamikaglasuurid, dekoratiivvärvid).

Sisekujunduses soovitatakse seladonirohelist kui elegantset ja rahustava toimega värvivalikut näiteks magamistuppa või vannituppa.

## Pildid

Pot tripode Musée Guimet 2418.jpg|Kolmejalgne seladonnõu Yaozhoust, 10. sajand
Bowl with foliate rim, Guan ware, China, Southern Song dynasty, 1100s-1200s AD, ceramic, celadon glaze - Tokyo National Museum - Tokyo, Japan - DSC08368.jpg|Kauss Guanist, 1100.-1200. aastad
청자 어룡 모양 주전자.jpg|Korea draakonikann, 12. sajand
Goryeo Celadon.jpg|Goryeo seladonvaas Koreast, 13. sajandi algus
Grès chinois Guimet.jpg|Hiina 13. sajandi seladonnõud Zhejiangist
Bottle with Two Shoulder Lugs LACMA M.84.213.59.jpg|15. sajandi seladonpudel Taist Sawankhalokist
Campaea margaritaria (2009-08-23) 01.jpg|*Campaea margaritaria* (Linnaeus, 1761)
Tussilago farfara 15-p.bot-tussi.farfa-19.jpg|Paiselehe lehed
Harvard Museum of Natural History. Beryl. Palmital Mine, Conselheiro Mine, Minas Gerais, Brazil (DerHexer) 2012-07-20.jpg|Berüll
Beryl-201622.jpg|Berüll


## Variatsioonid
1821. aasta värviõpiku "Werner's Nomenclature of Colours" järgi on seladonroheline (*celadine green*) kahvatu jahe roheline, mis on segatud vaserohelisest ja tuhkhallist. Värvuse näideteks toob ta pärlvaksiku (*Campaea margaritaria*) värvuse, paiselehe lehe alakülje ja rohelise berülli värvuse  .

Pantone värvitoon PQ-13-6108 *Celadon* on hele külm roheline  , värvitoon 14-0114 *Celadon Green* on soojem hallikasroheline  .

Veebivärv *Celadon* on ere heleroheline  .

## Viited
Murzasichle

**Murzasichle** on küla Poolas Väike-Poola vojevoodkonnas Tatra maakonnas Poronini vallas. Murzasichle asub Slovakkia piirist umbes 6,5 km kaugusel, Zakopanest ligi 7 km idas.

Murzasichle on merepinnast 820–950 meetri kõrgusel, küla paikneb Tatra rahvuspargi läheduses. Murzasichle on suvituskoht ja talispordikeskus.

## Viited
Vedik-kangurlind

**Vedik-kangurlind** (*Euplectes progne*) on linnuliik kangurlindlaste sugukonnast.

Liik elutseb Aafrikas (Lõuna-Aafrikas, Angolas, Keenias, Sambias) ning on oma elupaigas arvukas. 

Vedik-kangurlinnule on omane on suur sooline dimorfism. Emaslinnud on pruunikad lühikese sabaga, täiskasvanud isaslinnud aga mustad ning kuni poole meetri pikkuste sabasulgedega. 

## Pildid

Female Long-tailed Widowbird.jpeg|Emane vedik-kangurlind
Male Long-tailed Widowbird.jpeg|Isane vedik-kangurlind


## Viited
Kangurlindlased

**Kangurlindlased**  (*Ploceidae*) on lindude sugukond värvuliste seltsist.

Nad elavad Vanas Maailmas.

Nende eripäraks on ühiselulisus ja keerukate pesade punumine. 

## Taksonoomia
Kangurlindlasi on 117 liiki; neist 64 kuuluvad perekonda kangurlind (*Ploceus*) ning ülejäänud jaotuvad 14 muu perekonna vahel. Varem on kangurlindlaste hulka kuulunud ka praegu eraldi sugukonnana käsitletavad varblaslased.

## Perekonnad
* *Amblyospiza* – monotüüpne, suurnokk-kangurlind (*Amblyospiza albifrons* )
* *Anaplectes* – monotüüpne, kapuuts-kangurlind (*Anaplectes rubriceps*)
* *Brachycope* – monotüüpne, töbi-kangurlind (*Brachycope anomala*)
* *[[Bubalornis]]* – 2 liiki. Aafrika lõuna pool Saharat.
* *Dinemellia* – monotüüpne, valgepea-kangurlind (*Dinemellia dinemelli*)
* *[[Euplectes]]* – 18 liiki. Aafrika lõuna pool Saharat. nt *Euplectes progne* – vedik-kangurlind
* *[[Foudia]]* – 6 liiki. Madagaskar ja India ookeani saared. nt *Foudia madagascariensis* - kinaver-kangurlind
* *Histurgops* – monotüüpne, rästas-kangurlind (*Histurgops ruficauda*)
* *[[Malimbus]]* – 10 liiki. Aafrika lõuna pool Saharat.
* *Philetairus* – monotüüpne, ühis-kangurlind (*Philetairus socius*)
* *[[Ploceus]]* – 64 liiki. Hindustan, Kagu-Aasia mandriosa ja saared, Aafrika lõuna pool Saharat.
* *[[Plocepasser]]* – 4 liiki. Aafrika lõuna pool Saharat.
* *[[Pseudonigrita]]* – 2 liiki. Ida-Aafrika
* *[[Quelea]]* – 3 liiki. Aafrika.
* *[[Sporopipes]]* – 2 liiki. Aafrika lõuna pool Saharat.

## Viited
Edmond Arnold Blumenfeldt

**Edmond Arnold Blumenfeldt** (30. jaanuar 1903 Peterburi – 14. märts 1946 Tallinn) oli eesti kunstnik.

Õppis aastatel 1916–1918 Peterburi Kunstide Akadeemia õhtukursustel, 1920–1922 Berliinis Albert Reimanni tarbekunsti- ja teatridekoratsioonikoolis ning 1923–1924 Pariisis.

Blumenfeldt oli Eesti esimene eriharidusega reklaamikunstnik. Lõi lavakujundusi Tallinna Töölisteatrile ja Estonia teatrile. 

1920. aastatel tegeles ta maalimisega ja oli tollal üks rahvusvaheliselt tuntumaid eesti kunstnikke. 1924. aasta veebruaris olid tema teosed väljas Sõltumatute Salongi näitusel Pariisi Grand Palais’ ruumes. Pärast seda avaldasid tuntud prantsuse kunstiajakirjad artikleid käsitlustega Blumenfeldti maalidest. Seal eksponeeritud kolme teose seas oli ka maal "Notre Dame Pariisis" (1924), mis kuulus alates 1929. aastast Eesti Kunstimuuseumi kogusse, kuid hävis 1944. aastal tulekahjus. Hävisid ka Blumenfeldti "Eiffeli torn" (1923) ja "Tallinn talvel" (1926). 

Eesti Kunstimuuseumi kogus on tema maalid "Tualett" (1933) ja "Kompositsioon" ehk "Öö Baieris" (u 1922–1924).

## Viited

## Välislingid
* ''Force majeure''. Eesti kunsti hävimis- ja kadumislood Kumu kunstimuuseumi kodulehel
* Edmond Arnold Blumenfeldti tööd Eesti Kunstimuuseumi digitaalkogus
Rogue Squadron: Tähesõdade lugu

"**Rogue Squadron: Tähesõdade lugu**" on kolmas film, mis seisab eraldi "Star Warsi" üheteistkümnest filmist.
Nowe Bystre

**Nowe Bystre** on küla Poolas Väike-Poola vojevoodkonnas Tatra maakonnas Poronini vallas. Nowe Bystre asub Slovakkia piirist umbes 9 km kaugusel, Zakopanest ligikaudu 4 km põhjaloodes.

Küla on esmamainitud 1692. aastal.

## Viited
Małe Ciche

**Małe Ciche** on küla Poolas Väike-Poola vojevoodkonnas Tatra maakonnas Poronini vallas. Małe Ciche asub Slovakkia piirist natuke rohkem kui 4 km kaugusel, Poroninist umbes 6,5 km kagus ja Zakopanest 9 km idas.

Małe Ciche on talispordikeskus.

## Viited
Francisco de Quevedo

**Francisco Gómez de Quevedo Villegas y Santibáñez Cevallos** (14. september 1580 Madrid – 8. september 1645 Villanueva de los Infantes, Ciudad Real), tuntud kui **Francisco de Quevedo**, oli hispaania kirjanik ja poliitik. Koos oma rivaali Luis de Góngoraga oli ta üks Hispaania kuldajastu silmapaistvamaid autoreid. 

Tema kirjutamise stiil on tuntud kui *[[conceptismo]]*. Kõrgemalt on hinnatud tema luuleloomingut, aga temalt ilmus ka romaan "El Buscón" ning teoloogilisi, poliitilisi ja satiirilisi teoseid. Samuti avaldas ta kirjanduskriitikat, milles ründas Luis de Góngora viljelevat *[[culteranismo]]* stiili.

Tal oli hea läbisaamine Pedro Téllez-Giróniga, keda ta saatis 1613. aasta Itaalia reisi ajal. Tema panuse eest löödi ta 1618. aastal Santiago ordu rüütliks.

Ta arreteeriti 1639. aastal ning tema raamatud konfiskeeriti. De Quevedo saadeti San Marcose kloostrisse Leónis, kuhu ta jäi kuni oma surmani 1645. aastal.
Armeerimispüstol

**Armeerimispüstol** ehk **armatuurisiduja** on tööriist, mida kasutatakse raudbetooni valmistamisel. 

Sellega seotakse kokku terasvardad, mis moodustavad töö valmides betoonile terasarmatuuri. Ühe sõlme tegemiseks kulub armatuurisidujal aega 1,8 sekundit. Armatuurisiduja suudab siduda kuni 32-millimeetrist terasvarrast.

## Viited
Jurgów

**Jurgów** (slovaki keeles *Jurgov*, ungari keeles *Szepesgyörke*, saksa keeles *Jurkau/Jörg*) on küla Poolas Väike-Poola vojevoodkonnas Tatra maakonnas Bukowina Tatrzańska vallas. Jurgów asub Slovakkia piirist umbes 2,5 km kaugusel.

Jurgów on suvituskoht ja turismikeskus.

## Viited
Kellu

**Kellu** on käsitööriist, mida kasutatakse viskoossete või tahkete osakeste väikeste koguste pealekandmiseks, silumiseks või vormimiseks. Kellude liigid on näiteks müürikellu, pottsepakellu, krohvikellu, silur. Kellu koosneb tavaliselt kolmnurksest metallplaadist, millele on kinnitatud kõverdatud vars, mille otsas on käepide. Plaadil võib olla ka teistsugune kuju.

Ehitustööriistana kasutatakse kellut tavaliselt mördi paigaldamiseks ning segamiseks krohvimisel ja müüriladumisel. Müüritise, betooni ja kipsplaatidega ehitamisel kasutatakse eri tüüpi kellusid. Müüritisekellud on traditsiooniliselt valmistatud sepistatud süsinikterasest, uuemad versioonid on valatud roostevabast terasest.

## Kirjeldus ja tüübid

Telliskivikellul on piklik kolmnurkse kujuga lame metallist tera, mida müürsepad kasutavad tsemendi, krohvi ja mördi tasandamiseks, laotamiseks ja vormimiseks. Suunatav kellu on müüritisekellu vähendatud versioon, kasutusel väikeste tööde ja remonditööde jaoks. Tõmmatav kellu on pikk ja õhuke, mis on mõeldud mördi panemiseks telliste vahele. Viimistluskellu on tavaliselt ristkülikukujuline, mida kasutatakse kõveneva betooni pealmise kihi tasandamiseks või vormimiseks. Põrandakellul on üks ristkülikukujuline ja üks terav ots, mis on mõeldud nurkade viimistlemiseks. Suurte pindade, näiteks betoonpõrandate viimistlemiseks kasutatakse tänapäeval kellu asemel bensiini- või elektrimootoriga betoonisilurit (kõnekeeles betooni helikopterit). Kellut kasutatakse ka liimimisel, plaatimisel ning sünteetiliste põrandakatete paigaldamisel.

## Viited
Frees

**Frees** on lõikeriist, mida kasutatakse freesimismasinates või töötlemiskeskustes freesimistoimingute tegemiseks (ja muude tööpinkide puhul). Frees annab materjalile liikumise abil masinas soovitud kuju (nt pallikujuline nurgaveski) või otse lõikuri järgi (nt vormitööriist, näiteks hobilõikur).

Freesimisel kasutame spetsiaalset masinat **FSI B28 **, mis mahub liikuma ka raskesti ligipääsetavatese kohtadesse. Erinevalt juurimisest annab kännufreesi kasutamine võimaluse säilitada ümberkaudse muru ja muu haljastuse. Freesimisel tekkinud augu maapinnas saab tekkinud massiga või mullaga katta.

Freesiga saab teha auke, erinevaid kujundeid vabalt valitud materjalidest.

#### Vaata ka
*Kännufrees

## Viited
Rauasaag

**Rauasaag** on saag, mis on mõeldud raua lõikamiseks.

Enamik rauasaage on käsisaed, mis on kas reguleeritava raamiga või tehtud C-kujulise statsionaarse raamiga, mis hoiab saagi pinges.

Rauasaag algselt mõeldi raua lõikamiseks aga on võimalik ka teisi materjale lõigata, nagu näiteks puitu, plastikut. Raamid võivad olla samuti reguleeritavad, et saaks kasutada eri mõõtu terasid. Poldi või muu mehhanismiga pannakse tera pinge alla. 

Rauasael, nagu enamikul saagidel, saab tera asetada hambad käepideme suunas või hambad käepidemest eemale. Tavaliselt lõigates verikaalselt alla, on tera hambad suunatud kasutajast eemale.
Bukowina Tatrzańska

**Bukowina Tatrzańska** on küla Poolas Väike-Poola vojevoodkonnas Tatra maakonnas, Bukowina Tatrzańska valla halduskeskus. Bukowina Tatrzańska asub Slovakkia piirist umbes 4 km kaugusel.

Bukowina Tatrzańska on puhke- ja talispordikeskus. Asub merepinnast 800–960 meetri kõrgusel.

Küla on esmamainitud 1585. aastal.

## Viited
Falsztyn

**Falsztyn** (slovaki keeles *Falštín*, ungari keeles *Falstin*, saksa keeles *Falkenstein*) on küla Poolas Väike-Poola vojevoodkonnas Tatra maakonnas Łapsze Niżne vallas. Falsztyn asub Slovakkia piirist ligi 5 km kaugusel.

Falsztyn on suvituskoht.

## Viited
Białka Tatrzańska

**Białka Tatrzańska** (kuni 1984. aastani **Białka**) on küla Poolas Väike-Poola vojevoodkonnas Tatra maakonnas Bukowina Tatrzańska vallas. Białka Tatrzańska asub Slovakkia piirist 8,5 km kaugusel ja Zakopanest umbes 15 km kirdes.

Białka Tatrzańska on suvituskoht ja talispordikeskus.

## Viited
Ayam Cemani

**Ayam Cemani** on kanatõug, kelle tunneb ära hüperpigmentatsiooni järgi – isendid on välimuselt üleni mustad. Tõug on väga haruldane ja ainulaadne. Ayam Cemani on üks kallimaid kanatõuge maailmas, ühe linnu hind võib olla kuni 2500 dollarit. Nende edukaks aretamiseks tuleb mõista tõu geneetikat.

## Välimus
Ayam Cemani on üleni musta värvi. Kanad on väiksed, kuid lihaselised. Kuked kaaluvad 2–3 kg ja kanad 1,5–2 kg. Neil on püstine hoiak ning suled asetsevad tihedalt. Päikese käes helgivad suled roheliselt ja lillalt. Kukkedel on püstine lehthari ja suured lokutid, mis on samuti mustad. Kanade hari on väiksem ja lokutid väga väikesed või puuduvad.

Silmad, nahk, jalad, nokk, keel, lihased, siseelundid ja luud on musta värvi. Seda põhjustab hüperpigmentatsioon.Tavaliselt esinevad kanadel värvi tootmist mõjutavad geenid ainult osades rakkudes. Hüperpigmenteeritud kanadel on need geenid peaaegu kõikides rakkudes ning seetõttu toodab nende keha kümme korda rohkem melaniini tootvaid rakke.

## Hooldamine
Ayam Cemani on aktiivne kana, kes armastab liikuda. Kanalas pidades peaks neil olema palju õrsi ja ruumi liikumiseks. Kõige paremini sobib neile vabapidamine. Peale toidu, varjualuse ja kaitse vajavad nad vähe hoolt.

Ayam Cemani on geneetiliselt väga terve kana ning haigusi esineb tal harva. Talvel tuleb jälgida, et nende harjastel ei tekiks külmakahjustusi.

## Iseloom
Võrreldes tavalise kanaga on Ayam Cemani rahulikuma loomuga.Ayam Cemani on sõbralik ja kuulekas kanatõug, keda on lihtne pidada. Vaatamata seltsivale iseloomule ei sobi see tõug lemmikloomaks. Nad on väga iseseisvad ega talu süles hoidmist.

## Päritolu
Ayam Cemani on pärit Indoneesiast Jaava saarelt. Euroopasse tõi selle tõu esimesena hollandi aretaja Jan Steverink 1998. aastal.

## Liha kvaliteet
Ayam Cemani annab vähe liha ning nende kasvatamine lihalinnuna pole mõttekas.Liha maitseb nagu tavaline kanaliha. Liha on üsna kiuline, kuid küpsetatult on seda lihtne töödelda. Cemani liha eelistatakse kasutada suppides. Võrreldes teiste linnuliikide lihaga on Cemani lihas rohkem valku. Lisaks on liha väikese kolesteroolisisaldusega ning sisaldab B-vitamiini, E-vitamiini ja palju kaltsiumi.

## Munad
Ayam Cemani munakoor on beež, roosaka varjundiga. Munakoor koosneb kaltsiumkarbonaadist ja mineraalidest, mis põhjustavad elevandiluu- või kreemja värvi. Munakoor ei sisalda fibromelanoosi ning seetõttu ei ole Cemani munad musta värvi. Munad on keskmise suurusega (40–45 grammi).Ayam Cemani ei mune iga päev nagu paljud teised tõud, vaid võib olla mitu kuud munemata. Keskmiselt munevad nad 60–80 muna aastas, mis on umbes üks muna nädalas. Tavaliselt munevad nad 20–30 muna ning lõpetavad siis munemise. Paus võib kesta kuni kuus kuud, misjärel algab uus tsükkel.Kuna kanad ei tooda palju mune ja kõik munad ei haudu, ei jõua kanapidajad tarbijate suurt nõudlust rahuldada.

## Vaata ka
*Siidikana
*Kana
*Hollandi valgepea

## Viited
Martiši

**Martiši** (ka **Marciši** või **Marcišova**) on küla (*vidējciems*) Lätis Ludza piirkonnas, Isnauda valla halduskeskus.

Martiši asub valla lääneosas merepinnast 150 meetri kõrgusel Ludza linna piiril; sealt läheb läbi maantee A12. Küla jääb piirkonna keskusest Ludzast 3 ning Riiast 269 kilomeetri kaugusele. Külas on raamatukogu, võõrastemaja ja Isnauda rahvamaja. 

Küla rajati nõukogude perioodil kui kolhoosi Boļševiks keskasula.

Aastal 2009 oli külas elanikke 373, aastal 2020 aga 325.
## Viited
Nabe saar

**Nabe saar** asub Lohusalu poolsaare lääneosa lähedal madalmeres. Saare pindala on 1,36 ha ja rannajoone pikkus on 550 m.

Väike ja omapärane, järsu põhjanõlvaga saar jääb mandrist vaid 150 m kaugusele. Suurema osa aastast on saar ühendatud mandriga tombololaadse maaribaga ning sinna pääseb kuiva jalaga. Kõrgema veeseisu ajal lahutab saart kaldast ligikaudu 50–100 m pikk madal veeriba. Arheoloogid on oletanud, et saarel kõrguval Nabe mäel asus eestlaste muistne pelgupaik.

## Viited
La Celestina

***La Celestina*** on nimi, millega Fernando de ***Rojasele*** omistatud ***Calisto ja Melibea tragikomöödia*** on populaarseks saanud. Selle koosseis pärineb 15. sajandi lõpuaastatest, Hispaania katoliku monarhide valitsusajal, ja erakordne kirjastamisedu sai alguse 16. sajandil ning jätkus tõusude ja mõõnadega kuni selle keelamiseni 1792. aastal. *La Celestinat* on armastusargumendi, didaktilise eesmärgi, autoriteetse tsitaatide rohkuse, tegelaste valiku, dialoogi ja enam kui tõenäolise seose tõttu ülikoolikeskkonnaga peetud humanistliku komöödia *sui generis* näiteks. kuigi on ka neid, kes eelistavad seda pidada hübriidiks romaani ja draama vahel. Selle mõju mõlemale žanrile on väga tähelepanuväärne, kuivõrd on võimalik rääkida taevasest žanrist, mis hõlmab nii otse tema süžeest välja töötatud teoseid, tegelasi või temaatikat kui ka *taevaseid* seadeid või tegelasi komöödiates ja romaanides. millel pole põhimõtteliselt midagi pistmist *La Celestinaga*.
La Galatea

***La Galatea*** on Miguel de Cervantese romaan, mis ilmus 1585. aastal Alcalá de Henaresis pealkirjaga *La Galatea esimene osa, jagatud kuueks raamatuks* . Ascanio Colonna on *La Galatea* pühendus *,* kes täiendas end 1580. aastatel kahes Kastiilia ülikoolis: Alcalá ülikoolis ja Salamanca ülikoolis

Uudne ilmselt hakkas kirjutada kui Cervantes naasis vangistuses Alžiir (detsember 1580) Raamatupoodides oli sellel vähe edu, eriti kui võrrelda tohutut *Diana* de Montemayorit ja Gil Polost *armunud* suurt *Dianat*. Cervantesil oli kogu elu oma romaanist väga kõrge kontseptsioon ja kavatsus avaldada teine osa, kuid ta suri seda tegemata
Viktor Claesson

**Viktor Johan Anton Claesson** (sündinud 2. jaanuaril 1992 Värnamos) on Rootsi jalgpallur, kes mängib poolkaitsjana Taani kõrgliigaklubis København ja Rootsi jalgpallikoondises.

Ta alustas klubikarjääri kodulinna klubis IFK Värnamo, mille koosseisus debüteeris ta 2009. aastal Rootsi tugevuselt kolmandas liigas. 2011. aasta hooajal lõi ta klubi meeskonnas Rootsi esiliigas 13 väravat.

Aastatel 2012–2017 mängis Claesson Rootsi kõrgliiga klubis IF Elfsborg. 2012. aastal tuli ta Elfsborgiga Rootsi meistriks.

2017. aasta jaanuaris sõlmis ta lepingu Venemaa kõrgliigaklubiga Krasnodar. Hooajal 2018–19 lõi ta Venemaa kõrgliigas kaksteist väravat, kuid järgmine hooaeg jäi tal põlvevigastuse tõttu täielikult vahele.

2022. aasta märtsis sõlmis ta kuni hooaja lõpuni lepingu Taani kõrgliigaklubiga København.

Rootsi jalgpallikoondises tegi Claesson debüüdi 18. jaanuaril 2012 sõprusmängus Bahreini vastu. Koondisekarjääri esimese värava lõi ta viis päeva hiljem sõprusmängus Katari vastu. Ta kuulus Rootsi koondisse 2018. aasta maailmameistrivõistlustel ja 2021. aasta Euroopa meistrivõistlustel.

## Saavutused
;Elfsborg
*Allsvenskan: 2012
*Svenska Cupen: 2013–14
Ņukši

**Ņukši** (ka **Ņukšas** või **Nukšas**, vanasti ka **Pilda**) on küla (*vidējciems*) Lätis Ludza piirkonnas, Ņukši valla halduskeskus.

Ņukši asub merepinnast 145 meetri kõrgusel  Ilža jõe kaldal ja jääb piirkonna keskusest Ludzast 12,5 ning Riiast 281 kilomeetri kaugusele. Külas on raamatukogu, postkontor ja rahvamaja. Ņukšis asub Pilda katoliku kirik.

Küla tekkis Ņukši mõisa (*Niukszi*, *Njukschi*) keskuse juurde. Nõukogude perioodil ehitati see välja kui kohaliku Kalinini nimelise kolhoosi keskasula.

Aastal 2008 oli külas elanikke 207, aastal 2020 aga 146.
## Viited
Kollakasroheline

**Kollakasroheline** või **rohekaskollane** on värvus, mis hõlmab vahetoone nähtava valguse spektris kollase ja rohelise vahel, vahemikus umbes 541–575 nanomeetrit.

RYB-mudelis ja CMY-mudelis on kollakasroheline tertsiaalvärvus, mis tekib primaarvärvuse kollase ja sekundaarvärvuse rohelise segamisel. HSV-mudelis on kollakasrohelise vahemik värvitooni (*hue*) teljel 60°–80°.

CIE1931xyY Blank-fr.svg|Kollakasrohelised toonid 1931. aastal standardiseeritud CIE värvsusdiagrammil ülemises parempoolses osas
CMYK color wheel-es.png|Kollakasroheline (*verde amarillo*) CMY/RGB värvitähel rohelise ja kollase vahel


## Värvitoonide näited
Rohekaskollased värvitoonid on näiteks kanaarikollane, *[[caca-d'oie]]* ja sappkollane, kollakasrohelised laimiroheline, aniisiroheline, šartröösiroheline, ka pistaatsiaroheline ja õunaroheline oma kollakamas variandis ja nendest tuletatud heledamad ja tumedamad värvivarjundid. Nii võib mustaga segatud kollakasrohelisena käsitleda oliivrohelist.

RAL Classic värvikaardi toon 6018 *Gelbgrün* on hele särav roheline, vähem kollane kui eelpool nimetatud värvused  .

## Viited

## Välislingid
* Yellow-Green. - workwithcolor.com
Harras Kullango

**Harras Kullango** (kuni 1935 **Herbert-Aleksander Kihlevelt**; 20. detsember (7. detsember vkj) 1904 Tallinn – 13. august 1968 Kotkajärve, Muskoka piirkond, Ontario, Kanada) oli eesti ehitusinsener. 

Ta lõpetas detsembris 1935 Tallinna Tehnikumi ehitustehnika haru ehitusinsenerina (lõputöö "Koostada raudmaanteesild üle Emajõe Vabadussilla kohal Tartus"). Akadeemiliselt oli ta Korporatsioon Rotalia liige.

Ta sai jaanuaris 1936 Haapsalu linnainseneriks. Kuid veebruaris 1936 läks ta õpetajaks Põltsamaa Tööstuskooli ja oli ühtlasi ka Põltsamaa linnainsener. 1939. aastal läks ta Viljandisse, oli õpetaja ja juhataja Viljandi Tööstusõpilaste Koolis ning Viljandi Tööoskusameti juhataja. Ühtlasi oli ta ka Viljandi linnainseneri kohusetäitja.

Ta põgenes Teise maailmasõja ajal 1944. aastal  Rootsi. Ta tegutses seal insenerina, oli ettevõtte AB Hus & Vägar peainsener Stockholmis. 

Ta läks 1951. aastal Kanadasse, töötas seal mitmes ettevõttes inseneri ja konstruktorina. Oli tegev mitmes eestlaste ühingus Kanadas.

## Töid
*1938 – Põltsamaa rannahoone
*1938 – Põltsamaa linna planeerimise kava muudatus
*1940 – Neanurme rahvamaja ümber- ja juurdeehitus(projekt)

## Liikmesus
*Association Professional Engineers of Ontario
*Engineering Institute of Canada 

## Isiklikku
Tema vend oli raamatukogutöötaja Konrad Kullango.

## Viited

## Välislingid
*TLÜAR väliseesti isikud
Eric Lopez

**Eric Lopez** (sündinud 20. aprillil 1978 Havannas Kuubal) on Ameerika Ühendriikide näitleja.

## Välislingid
*
Kambodža Kommunistlik Partei

**Kambodža Kommunistlik Partei** (khmeeri keeles បក្សកុម្មុយនីស្តកម្ពុជា; prantsuse keeles *Parti communiste du Kampuchéa*) oli valitsev kommunistlik partei Kambodžas aastatel 1975–1979. Seda juhtisid Pol Pot, Ieng Sary, Son Sen ja Khieu Samphan. Kambodža Kommunistliku Partei liikmed olid tuntud kui punased khmeerid. Partei oli suurema osa oma olemasolust põranda all. 1975. aasta aprillis võttis see Kambodžas võimu ning asutas Demokraatliku Kampuchea nime kandva riigi. 1979. aastal kaotas partei võimu, kui Pol Poti režiimi massimõrvade ja Vietnami sõjalise sekkumise tõttu rahulolematud vasakpoolsed asutasid Kampuchea Rahvavabariigi. Partei lõpetas ametlikult tegevuse 1981. aastal, selle järglane oli Demokraatliku Kampuchea partei.
Kanaarikollane

**Kanaarikollane** on hele ja erk roheka varjundiga kollane värvitoon, mis sarnaneb kanaari koldvindi (*Serinus canaria*) või selle kodustatud vormi, kanaarilinnu sulgede värvusega. Tõlkelaen saksa keelest.

Värvus on karakterilt terav, vürtsikas, hapu, ärritav. Kanaarikollase värvuse annab värvipigment strontsiumkromaat.

## Pildid

Canario silvestre, Serinus canarius(♂) (6696747593).jpg|Kanaari koldvint (*Serinus canarius*), isaslind
Aufgehellt gelb schimmel.jpg|Kollane kanaarilind
GlosterConsort.jpg|Valkjaskollane kanaarilind


## Variatsioonid
ISCC-NBS-i värvide tähistamise süsteemi värvinimede käsiraamat "Color: universal language and dictionary of names" loeb kanaarikollase (*Canary Yellow*) heledaks rohekaskollaseks, helekollaseks, säravkollaseks ja erkkollaseks, värvus *Canary* on keskmine kollane ja *Canary Green* tumekollane.

Pantone värvitoon 12-0633 *Canary Yellow* on rohekas kollane.

Veebivärv *Canary* on erk helekollane.

## Kasutamine
Värvinimetust kasutatakse tekstiilide ja paberite tooni kirjeldamiseks.

Värvuse nimetus (*kanariengelb*) esines saksa keeles juba 1787. aastal ajakirjas Journal des Luxus und der Moden, kus kirjeldati *[[a la turque]]* rõivaeset "sinisest krepist kanaarikollaste lehvkinnistega", ja 1787. aasta numbris, kus kirjeldati kanaarikollast paelkrooget seelikul.

Värvus esineb eesti 1930. aastate moesõnavaras.

Kanaarikollases toonis toodetakse printeripaberit (kaubamärgid Image Coloraction ja IQ), mõlemal juhul on tegemist ereda sidrunkollast meenutava tooniga. Kanaarikollasel pastellipaberil Lanacolours on ere, kuid soojem ja tumedam kuldkollane toon.

## Kirjanduses
Kanaarikollaseid pükse kandis Nikolai Nossovi loodud tegelaskuju Totu (teostes "Totu Kuul" jms).

## Viited
Star Wars: Ahsoka

**"Star Wars: Ahsoka"** on Ameerika Ühendriikide telesari George Lucase "Star Warsi" ulmemaailma põhjal. 

Sarja peategelane on noor Jedi Ahsoka Tano.
Salvator Mundi (Leonardo)

**"Salvator Mundi"** ('maailma päästja') on Itaalia renessansiaja kunstniku Leonardo da Vinci teos.

Teosest on teada umbes 20 koopiat, mille autorid on Leonardo õpilased ja järgijad.

See on üks väheseid säilinud Leonardo teoseid ning ainus, mis on siiani eravalduses. 2017. aastal müüdi teos 450,3 miljoni USA dollari eest oksjonimaja Christie's vahendusel New Yorgis Saudi Araabia printsile Badr Āl Saʿūd bin Abd Allāh bin Moḥemmad bin Farhan Āl Saʿūdile, mis teeb sellest kõigi aegade kalleima avalikul enampakkumisel müüdud kunstiteose.

## Viited

## Välislingid
*
Ahsoka Tano

**Ahsoka Tano** on tegelane George Lucase "Star Warsi" ulmemaailma põhjal loodud sarjas "Star Wars: The Clone Wars", kuid esineb ka sarjades "Star Wars Rebels" ja "The Mandalorian".
Punane vaher

**Punane vaher** (*Acer rubrum*) on Põhja-Ameerika ida- ja keskosas kasvav heitlehine puu. See on üks kõige arvukam põlispuu Põhja-Ameerikas.

## Kirjeldus
Punane vaher kasvab 27–38 meetri kõrguseks. Lõuna-Apalatšides, kus tingimused on soodsad, kasvab puu vahel isegi üle 41 meetri kõrguseks. Täiskasvanud puu lehed on tavaliselt 9–11 sentimeetrit pikad. Puu diameeter võib olla 46–88 sentimeetrit. Sõltuvalt kasvutingimustest võib diameeter ulatuda 153 sentimeetrini.

Punase vahtra oksad on punakad ja pisut läikivad. Paljudel okstel leidub kääbusvõrseid. Pungad on tavaliselt rohekad või punakad, enamasti mitme lahtise soomusega. Pungad moodustuvad sügisel ja talvel ning hakkavad suuruse ja punaka tooni tõttu hästi silma. Oksal olevad lehearmid on V-kujulised ja sisaldavad kolme kimpu.

## Kasutamine
Põlisameeriklased ravisid punase vahtra koorega lihasevalu ja põletikulisi silmi. Sisemisest koorest valmistati teed, millega raviti köha ja kõhulahtisust. Samuti kasutati koort pruuni ja musta värvi valmistamiseks. Punasest vahtrast saab valmistada vahtrasiirupit. Seda kasutatakse ka küttepuuna. 

## Viited
Jüri Loosme

**Jüri Loosme** (kuni 1937 **Jüri Lossmann**, 31. mai 1887 Tori vald, Pärnumaa – 5. november 1983 Helsingborg, Rootsi) oli Eesti poliitik ja omavalitsustegelane.

Jüri Loosme sündis Tori vallas põlise talupidaja perekonnas. 1907. aastal lõpetas Soomes Harju Põllutöökooli. 1913. aastal täiendas teadmisi Daehnfeldti seemnekasvatuses Hinderuppes (Taanis). Töötas isatalus, seejärel Jõesuu piimaühingus meierina ning 1911 kuni 1913 Kaukaasias teravilja transpordifirmas. 1914 kuni 1915 oli Peterburi kubermangus omavalitsuse teenistuses. 

Võttis osa I maailmasõjast ja vabadussõjast. Vabadussõja järel oli Kioma riigimõisa valitseja. 1921. aastal määrati Läänemaa maa-agronoomiks, töötas sel ametikohal kuni 1930. aastani.

Kuulus Taebla Põllumeeste Kogu ja Läänemaa Põllumeeste Esinduse juhatusse. Valiti Põllumeeste Kogude esindajana Lääne maavolikokku ja maavalitsuse liikmeks. Oli maavalitsuse sekretär, maakoolivalitsuse ja ehitus-teedeosakonna juhataja ning maanõunik. Astus Isamaaliidu liikmeks, 1937. aastal valiti Isamaaliidu Haapsalu osakonna ning Läänemaa komitee juhatusse, 1939. aastal Isamaaliidu Läänemaa komitee juhatuse eestseisusse. 1941-44 oli Läänemaa põllumajandusameti juhataja ja abimaavanem, 1944. aasta jaanuarist juhtis abimaavanemana administratiiv- ning transport- ja liiklusosakondi.

1944. aastal põgenes Rootsi. Rootsis osales Põllumeeste Kogude erakonna tegevuse taastamises ja kuulus abiesimehena pikka aega selle Rootsi esinduse juhatusse. Oli Helsingborgi Põllumeeste Kogu esimees ja kuulus Lundi Põllumeeste Kogu juhatusse. Oli aastatel 1956–1970 valitud Rootsi Eestlaste Esinduse saadikuks ja kuulus seal Rahvuslikku Parempoolsesse rühma.

## Välislingid
* TLÜAR väliseesti isikud
Oru tänav (Rakvere)

**Oru tänav** on tänav Rakvere linna lõunaosas. Kaugus linna keskväljakust on linnulennult 1,2–1,4 km.

Tänav on 425 meetrit pikk ja 7,5–14 meetrit lai. Oru tänav asub Lepiku linnaosas. Tänav algab Aia tänavalt, suundub ja ristub Vesiveski tänavaga. Seejärel pöördub lõunasse ning ristub Oru põiktänava ja Nõlvaku tänavaga. Tänav lõpeb Mäe tänava ristmikul.

Tänava ääres paiknevad ühe- ja kahekorruselised ühepereelamud koos abihoonetega, hooned on rajatud 20. sajandi teises pooles, mõned ka 21. sajandi algul. 

## Viited
Aniisiroheline

**Aniisiroheline** on tugevalt kollaka varjundiga roheline värvitoon. 

Värvus seostub värskuse, pehmuse, hapruse ja õrnusega, kevade ja taimestikuga, puhtuse ja süütusega, mõjub värskendavalt ja kosutavalt.

Eesti keeles harva esinev värvinimetus, kasutatakse tekstiilide, lõngade ja tarbeesemete värvuse kirjeldamiseks.

## Pildid

Aniseed plant (Flora of Sindh).jpg|Aniis (*Pimpinella anisum*)
5235Anise in the Philippines 14.jpg|Kuivatatud aniis
AniseSeeds.jpg|Aniisiviljad lähivaates


## Variatsioonid
Prantsuskeelne värvinimetuste portaal pourpre.com annab aniisirohelise vasteks kollakasroheliste toonivahemiku 

Kunstitarvete tootja Cansoni 'Mi-Teintes' seeria pastellpaberi üks toone on *anis* 'aniis', see on rohekas-hallikas kollane  .

## Vaata ka
* absindiroheline
* šartröösroheline
* pärnaroheline
* pistaatsiaroheline

## Viited
Nõlvaku tänav (Rakvere)

**Nõlvaku tänav** on tänav Rakvere linna lõunaosas. Kaugus linna keskväljakust on linnulennult 1,4 km.

Tänav on 114 meetrit pikk ja ligikaudu 11 meetrit lai. Nõlvaku tänav on umbtänav ja asub Lepiku linnaosas. Nõlvaku tänav saab alguse Oru tänavalt ja on suunaga lääne poole. Tänav lõpeb Aia tn 19 kinnistu piiril.

Tänava lõunaküljel paiknevad kolm ühepereelamut koos abihoonetega, hooned on rajatud 20. sajandi teises pooles.

## Viited
Paradetas

***Paradetas*** või ***Las paradetas*** on Hispaania 17. sajandi teisest poolest pärinev muusikaline teema, mille aluseks oli samanimeline ühele paarile mõeldud tants.

## Tants
Tantsust on vähe teada, kuid eri allikate kirjeldused nimetavad selle liikumises esinevaid järske paigalejäämisi energiliste keerutuste vahel. Tantsu seostatakse Valencia maakonnaga. Ainuke säilinud sammujärjestus on kirjas raamatus "Libro de danzar de D. Baltasar de Rojas Pantoja, compuesto por el maestro Juan Antonio Jaque" (17. sajandi käsikiri, ilmus trükis 1881).

## Muusika
Tuntuimad on Gaspar Sanzi variatsioonid *paradetas*e teemale, avaldatud 1675. aastal kogumikus "Instrucción de Música" (Libro II, fol 38), teada on ka Lucas Ruiz de Ribayaze autorsus.

## Vaata ka
* Jácara

## Viited

## Välislingid
* Video: Gaspar Sanzi ''paradetas''e variatsioonid klassikalisel kitarril
* Video: ''Paradetas'' Pierre Pitzli ja vanamuusikaansambli Private Musicke esituses
* Video: Gaspar Sanzi ''Paradetas'' Xavier Díaz-Latorre ja Pedro Estevani esituses
* Video: Lucas Ruiz de Ribayazi ''Paradetas'' The Harp Consorti esituses
Rémy Cabella

**Rémy Cabella** (sündinud 8. märtsil 1990 Ajaccios) on Prantsusmaa jalgpallur, kes mängib ründava poolkaitsjana Prantsusmaa kõrgliigaklubis Lille.

Ta alustas klubikarjääri Montpellier's, mille noorteakadeemiga liitus ta 2004. aastal. Prantsusmaa kõrgliigas debüteeris ta 2010. aastal AC Arles-Avignon' meeskonnas, kus ta mängis Montpellier'st laenul. Montpellier' meeskonnas mängis Cabella Prantsusmaa kõrgliigas aastatel 2011–2014. Hooajal 2011–12 tuli ta Montpellier'ga Prantsusmaa meistriks. Hooajal 2013–14 lõi ta Prantsusmaa kõrgliigas 14 väravat.

2014. aasta juulis sõlmis ta lepingu Inglismaa kõrgliigaklubiga Newcastle United. Inglismaa kõrgliigas lõi Cabella esimese värava 31. jaanuaril 2015 mängus Hull City vastu, kuid see jäi tema ainsaks väravaks sel hooajal.

Aastatel 2015–2017 mängis ta Prantsusmaa kõrgliigas Marseille Olympique'is ja seejärel kaks hooaega Saint-Étienne'i ridades.

2019. aasta juulis siirdus ta 12 miljoni euro eest Venemaa kõrgliigaklubisse Krasnodar. Tema leping lõpetati 2022. aasta märtsis osapoolte kokkuleppel.

2022. aasta aprillis naasis ta kuni hooaja lõpuni Montpellier'i.

2022. aasta juulis sõlmis ta üheaastase lepingu Lille'iga.

Prantsusmaa jalgpallikoondises debüteeris Cabella 28. mail 2014 sõprusmängus Norra vastu. Seejärel valiti ta maailmameistrivõistlustel osalevasse Prantsusmaa koondisse, asendades vigastada saanud Franck Ribéry. Üheski mängus Cabella maailmameistrivõistlustel aga väljakule ei pääsenud.

## Saavutused
;Montpellier
*Ligue 1: 2011–12

## Viited

## Välislingid
Juhan Kunderi põik

**Juhan Kunderi põik** on tänav Tallinnas Kesklinna linnaosas Torupilli asumis.

Tänav kulgeb Juhan Kunderi tänav 24 juurest kuni Tartu maantee 53-ni.

Tänav sai nime 12. aprillil 1996.

## Viited
Stubaitalbahn

**Stubaitalbahn** (**Stubai oru raudtee**) on 18,2 km pikk kitsarööpmeline linnadevaheline tramm Innsbruckist Fulpmesisse Tiroolis, Austrias. Innsbrucki linnas kasutab see kohalikke trammiteid. Stubaitali raudteejaamas algab haruliinile antud osa. Meetrilise rööpmelaiusega rada algab Innsbrucki peavaksalist, ületab Wilteni ringkonna ning läbib Nattersi, Muttersi, Kreithi ja Telfesi külad. Stubaitali jaama ja Fulpmesi vahel on raudtee üherajaline, kuid üheksas jaamas: Sonnenburgerhofis, Hölltalis, Muttersis, Nockhofweg Muttereralmbahnis, Feldeleris, Kreithis, Telfer Wiesenis, Luimesis, Telfesis on möödumissõlmed, kus rong kasutab tavaliselt vasakpoolset rada. Lõppjaamas Fulpmesis on kolm rada ja üks depoo.
Falgi õu

**Falgi õu** on haljasala Toompuiestee 18 hoone juures, avatud vaatega Falgi teele. 

Nimi "Falgi õu" pandi kohale 1996. aastal. 

Falgi õue pääseb kolmelt poolt: idast - Toompuiesteelt, põhjast – Snelli staadioni poolt, idast – Toompealt bastioni küljes asuva trepi kaudu. 
## Vaata ka
*Falgi park
*Hans Heinrich Falck
## Viited
Brennersee

**Brennersee** on järv Austrias Tirooli liidumaal. See asub umbes 1,15 km Brenneri mäekurust põhjas 1310 m kõrgusel üle merepinna. Pindalalt on see suurim järv Wipptalis. Järvega saab tutvuda kiirteelt A13 või kohaliku rongiga Innsbruckist.

Kuigi järves on suplemine läbi aasta lubatud, soojeneb vesi isegi kesksuvel vaevalt 12 kraadini. Lisaks varjavad vesikond ja kiirtee sageli päikest ning lähikeskkond on jahe. Silli jõgi toob järve värsket vett ja viib samal ajal vett ka välja. Külma vee kvaliteet kõigub A- ja B-kvaliteediklassi vahel ning järves elutseb mitmesuguseid karplasi ja forelle. Vetikad järve põhjas annavad veele valdavalt nefriidi värvi.
Vana-Lõuna haljak

**Vana-Lõuna haljak** on haljasala Tallinnas, Vana-Lõuna tänava ja Pärnu maantee vahel Veerenni asumis.

Haljak sai nime 12. aprillil 1996. 

Vana-Lõuna haljakul asub 1993. aastal, Tallinna trammiliikluse 105. aastapäeval  avatud Kaarel Kurismaa installatsioon "Tallinna trammi-objekt" (vallasmälestis nr 31109).

## Viited
Petteri Lindbohm

**Petteri Lindbohm** (sündinud 23. septembril 1993 Helsingis) on Soome jäähokimängija, kes mängib kaitsjana Soome kõrgliigaklubis HIFK.

2012. aastal valis St. Louis Blues ta NHL-i ''draft''is 176. valikuna.

Soome kõrgliigas debüteeris Lindbohm hooajal 2012–13 Jokerite meeskonnas.

2014. aasta märtsis sõlmis ta kolmeaastase lepingu Bluesiga. Põhja-Ameerikas mängis Lindbohm seejärel neli hooaega, peamiselt American Hockey League'i klubis Chicago Wolves. Aeg-ajalt mängis ta ka Bluesi meeskonnas NHL-is.

2018. aasta juulis sõlmis Lindbohm lepingu Šveitsi kõrgliigaklubiga Lausanne HC. 2020. aasta juulis siirdus ta EHC Bieli.

2021. aasta mais naasis ta Jokeritesse, sõlmides klubiga kaheaastase lepingu. Pärast seda, kui Jokerit KHL-i väljalangemismängudest kõrvale astusid, naasis Lindbohm NHL-i, sõlmides 2022. aasta märtsis üheaastase lepingu NHL-i klubiga Florida Panthers, kus mängis kuni hooaja lõpuni.

2022. aasta augustis sõlmis ta üheaastase lepingu Rootsi kõrgliigaklubiga Frölunda HC. 2023. aasta augustis naasis Lindbohm pärast üheksat aastat Soome kõrgliigasse, kui sõlmis lepingu HIFK-ga.

2019. aastal tuli Lindbohm Soome jäähokikoondisega maailmameistriks ja 2022. aastal olümpiavõitjaks.

## Viited

## Välislingid
* Petteri Lindbohm NHL.com lehel
* Petteri Lindbohm hockeydb.com lehel
Melach

**Melach** on jõgi Tiroolis Austrias Innsbrucki ringkonna lääneosas, Inni lisajõgi.

Melachi pikkus on 23,4 km. See moodustub mitme väiksema oja liitumisel Lüsener Fernerkogeli jalamil. See voolab läbi Griesi ja Sellraini külade ning suubub Unterperfussi ja Kemateni vahel paremalt Inni.
Lucas Ruiz de Ribayaz

**Lucas Ruiz de Ribayaz y Fonseca** (sündinud 1626, surnud pärast 1677) oli Hispaania harfimängija ja helilooja, peamiselt komponeeris lautole ja kitarrile.

Ruiz de Ribayaz saatis uut Uus-Hispaania asekuningat tolle teekonnal Peruusse 1667. aastal, kuid pöördus mõne aja pärast Madridi tagasi, enne oma harfi ja kitarri mängimise käsiraamatu "Luz, y norte musical, para caminar por las cifras de la guitarra españióla, y arpa" (Madrid, 1677) trükist ilmumist. Ainuke info helilooja kohta pärinebki selle kogumiku eessõnast: ta oli preester ja Villafranca del Bierzo kiriku prebendaar, sündinud Santa Maria de Ribarredondas Burgose mägedes Bureda maakonnas; ta kirjeldab end kui muusikaentusiasti, kes pole muusikaga tegelnud professionaalina.

## Viited

## Välislingid
* ["Luz, y norte..." muusika andmebaasis IMSLP](https://imslp.org/wiki/Luz_y_Norte_(Ruiz_de_Ribayaz%2C_Lucas))
* Granduque ja Baylete kogumikust "Luz y norte.." The Harp Consorti esituses
* Chaconas ja Marionas kogumikust "Luz y norte.." The Harp Consorti esituses
Gschnitzbach

**Gschnitzbach** on jõgi Tiroolis Austrias.

Gschnitzbach algab *Lauterersee* järvest Stubai Alpides. See voolab lõunast põhja ja suubub Steinach am Brenneri juures Silli jõkke. Selle pikkus on umbes 20 km ning see voolab läbi Trinsi ja Gschnitzi küla.

Gschnitzbachi veekvaliteet on A-klassist ja jääb väga selgeks kuni suudmeni. See pakub head eluaset kaladele. Vett kasutatakse ka lähikonna külade joogiveega varustamiseks.

Jõgi võib ülesvoolu paista vaikse veena, kuid muutub alamjooksul kiiresti mitme ohtliku kosega kärestikuliseks jõeks.
Pärnu rannapark

**Pärnu rannapark** on park Pärnus. 

Pargi rajamist alustati 1882. aastal. Kuna park asub ranna lähedal, siis on see populaarne jalutamis- ning puhkeala.

Rannapark on jagatud teemade ja kasutuse järgi erinevateks osadeks – peaväljak, kunsti väljak, seltskondlike mängude ja rahu väljak. Pargis on mitmeid privaatseid istumiskohti ja seal on võimalik ka piknikku pidada. Merepoolsel pargialal asub laste mänguväljak. Pargiala läbivad ka terviserada ja kergliiklustee.

Rannapark on Eestis liigirohkuselt teine linnapark. Seetõttu on park võetud looduskaitse alla. Kodumaistest liikidest domineerivad pargis mänd, tamm, must lepp, vaher, sookask, kuusk ja pärn. Võõrliikidest kasvavad pargis läänepärn, euroopa lehis, serbia kuusk, pensilvaania saar, berliini pappel ja rumeelia mänd. Põõsastest on esindatud pihlenelas, mägimänd, siberi kontpuu, lumimari.

## Galerii

Pärnu Rannapark.jpg|Pärnu Rannapark, Ranna pst merepoolne osa, 9. märts 2023
Pärnu Rannapark 22.jpg|Pärnu Rannapark, Ranna pst merepoolne osa, 9. märts 2023
Pärnu Rannapark 12.jpg|Pärnu Rannapark, Ranna pst merepoolne osa, 9. märts 2023
Pärnu Rannapark 13.jpg|Pärnu Rannapark, vaade Supeluse tänavalt, 9. märts 2023
Pärnu Rannapark 14.jpg|Pärnu Rannapark, vaade Supeluse tänavalt, 9. märts 2023
Pärnu Rannapark 15.jpg|Pärnu Rannapark, vaade Supeluse-Tammsaare ristmikult, 9. märts 2023
Estonia mälestusmärk Pärnus.jpg|M/S Estonia mälestusmärk Rannapargis muuli alguses
Estonia mälestusmärk Pärnus 2.jpg|M/S Estonia mälestusmärk Rannapargis muuli alguses


## Viited

## Välislingid
* Rannapark – gardenpearls.eu
Emil Pettersson

**Karl Emil Ilmari Pettersson** (sündinud 14. jaanuaril 1994 Sundsvallis) on Rootsi jäähokimängija, kes mängib keskründajana Rootsi kõrgliigaklubis Timrå IK.

Ta alustas klubikarjääri Rootsi klubis Timrå IK, mille koosseisus debüteeris ta Rootsi kõrgliigas hooajal 2012–13.

2013. aastal valis Nashville Predators ta NHL-i ''draft''is 155. valikuna.

Hooaja 2014–15 lõpus liitus ta Rootsi kõrgliigaklubiga Modo Hockey. Hooajal 2016–17 mängis ta Rootsi kõrgliigas Skellefteå AIK ja Växjö Lakersi ridades.

2017. aasta mais sõlmis ta lepingu Nashville Predatorsiga. Pettersson mängis Põhja-Ameerikas aastatel 2017–2019 American Hockey League'i klubides Milwaukee Admirals ja Tucson Roadrunners, kuid NHL-is tal debüüti teha ei õnnestunud. 2018. aastal osales ta AHL-i tähtede mängul.

2019. aasta juunis naasis ta Växjö Lakersi, kellega sõlmis kaheaastase lepingu. 2021. aastal tuli ta Lakersiga Rootsi meistriks. 2020–21 põhihooajal oli Pettersson 22 väravaga Lakersi suurim väravakütt.

2021. aastal juulis sõlmis ta üheaastase lepingu KHL-i klubiga Moska Spartak. Hooaja jooksul lõi ta KHL-is 42 mänguga 13 väravat ja andis 11 väravasöötu.

2022. aasta aprillis naasis ta Rootsi kõrgliigasse, sõlmides viieaastase lepingu Timråga.

Tema noorem vend Elias Pettersson mängib NHL-is Vancouver Canucksi meeskonnas. Pettersson on isapoolse vanaisa kaudu Soome päritolu.

## Viited

## Välislingid
* Emil Pettersson KHL.ru lehel
* Emil Pettersson hockeydb.com lehel
Eva Luigas

**Eva Luigas** (sündinud 26. novembril 1964 Tallinnas) on eesti näitejuhi abi, administraator, müügiosakonna juhataja ja aiandushuviline. 

Lõpetas 1983 Tallinna 46. Keskkooli, õppis Tallinna Pedagoogilises Instituudis, lõpetas Tallinna Ehituskooli mööbli restauraatorina ja 2010 Räpina Aianduskooli maastikuehituse erialal.

Töötas 1983–88 Nukuteatris vanemadministraatorina, 1988–94 näitejuhi abina, 1995–2001 peaadministraatorina, 2001–02 müügiosakonna juhatajana. Õmmelnud kostüüme lavastustele (Vladimir Tarassovi "Elutarkus või elukartus", Marius Lätte "Legend printsessi sõrmusest", mõlemad 1998), tegutsenud etenduse juhina. Töötanud piletimüügi alal Draamateatris, Birgitta Festivalil ja mujal.

Töötanud aianduskeskuse Hansaplant hooajataimede osakonna juhatajana ning ajakirja Tervis Pluss tegevtoimetajana, Eesti Naine aia- ja sisustustoimetajana ja aastast 2013 Aed peatoimetajana. Avaldanud aiandusteemalisi raamatuid.

## Isiklikku
Ema õpetaja, õppejõud ja ajakirjanik Urve Buschmann, õde Signe Kivi, vanaisa Richard Viidalepp.

## Viited
Tapaloom

**Tapaloomadeks** nimetatakse loomi, kellelt saadakse surmamise järel nahka, villa, sulgi, karusnahka või toiduaineid.

Enim levinud tapaloomad on koduloomad, nagu lammas, siga, veis, kana jm, ning jahiulukid (põder, metssiga, hallhüljes, erinevad linnud, metsnugis jpt).

## Surmamine ja uimastamine
Surmamisel kehtib põhinõue, et loomi tuleb säästa kannatustest, välditavast valust ja ängistusest. Enne tapmist tuleb loom uimastada. Põhiprintsiibiks on teha loom teadvusetuks ja valule vähem tundlikuks. 

Olenevalt loomaliigist või kategooriast on tapmis- ja uimastamismeetodid erinevad: 

* tulirelv ja kuul
* läbistav ja mitteläbistav poltpüstol
* gaasi kasutamise meetod
* surmav süst
* löök pähe (loomadel, kelle eluskaal on kuni 5kg)
* elektriline uimastamine
* matseratsioon (kasutatakse vastkoorunud tibude surmamiseks)

* tservikaaldislokatsioon (aju verevarustuse katkestamine, kodulindudel kaaluga kuni 5 kg)

Uimastamiseks ja loomade piiramiseks vajaminevaid seadmeid võib kontrollida ja hooldada ainult eriväljaõppega isik.

## Stress
Tapmiseelse perioodi tingimused võivad loomale stressi tekitada. Pingeseisundi peamisteks põhjustajateks on sellised psühholoogilised tegurid nagu keskkonnamuutus, halb kohtlemine, kohanemisraskus ning füsioloogilised tegurid nagu toidupuudus, väsimus, janu, kliimatingimused ning ka valu. Stressi sümptomiteks on muutused käitumises (häälitsemine, pea kõigutamine jms) ja mõningad füsioloogilised tegurid (elusmassi langus, pulsi kiirenemine jne).

## Suremine tapaeelsel perioodil
Tapmiseelne periood võib saada loomale saatuslikuks erinevatel põhjustel. 

* **Veepuudus** – kui teel tapamajja pole loomadel piisavalt joogivett;

* **Emotsionaalne stress transportimisel** – transpordiveoki müra ja raputamine tekitab stressi, uus keskkond võib olla hirmutav ning loomad võivad teineteisele seetõttu viga teha. Veised, sead, hobused ja mitut liiki kodulinnud on eriti tundlikud liigse rappumise ja liikumise suhtes;

* **Temperatuuristress transpordi ajal** – mõned loomad surevad veoauto pardal piiratud tingimustes tekkiva kuumuse tõttu. Neil pole võimalik oma tavapäraseid tegevusi teha, mis võimaldaksid end jahedana hoida (näiteks varju otsimine, karva lakkumine või tiibade ja jalgade sirutamine). Transpordi ajal on ainus kasulik viis soojuse hajutamiseks hingeldamine. Külmemas kliimas puutuvad loomad kokku eriti madalate temperatuuridega, mille tagajärjeks on hüpotermia.

## Tingimused
Tapmise ajaks peavad loomad olema võimalikult puhtad. Tootjad peavad oma loomi pesema enne laudast lahkumist. Transpordiveokeid tuleb pesta pärast igat vedu ning tapamaja hoidlad tuleb väljaheidetest puhtana hoida. 

## Vaata ka
*Karusloomakasvatus
*Küttimine
*Loomade väärkohtlemine

## Viited
Jakobsoni park

**Jakobsoni park** on park Pärnu kesklinnas. Park on nimetatud August Jakobsoni järgi.

Park rajati teises maailmasõjas puruks pommitatud hoonete asemele.

Pargis asub 1973. aastal avatud August Jakobsoni monument.

Kuna enne sõda oli pargi alal palju kauneid hooneid, siis on tehtud mitmeid ettepanekuid park uuesti miljöösse sobivate hoonetega täis ehitada, et taastada Rüütli tänava terviklikkus ja piirkonda elavdada.

## Viited
Moonpunane

**Moonpunane** ehk **moonipunane** on mooniõite värvi särav ja kerge erkpunane värvitoon.

Värvus on karakterilt kevadine-suvine ja mahe, seostub mooniõie hapruse, õhulisuse ja peenusega.

Värvi nimetust on kasutatud huulepuna kirjeldamisel. 1967. aastal ilmus Juhan Kahki reisikiri, mille pealkirjas on sõnapaar "moonpunane Itaalia".

## Pildid

Papaver somniferum flowers.jpg|Unimaguna (*Papaver somniferum*) õied
Papaver March 2010-3.jpg|Peaaegu mustade laikudeta kukemagun (*Papaver rhoeas*)


## Variatsioonid
Pantone värvitoon 17-1664 *Poppy Red* on sügav soe punane.

Tooteti ja materjaliti varieerub moonpunane värvus väga vähe.

Caparol värvitoon 33B on moonipunane, soe küllastatud toon, mis sarnaneb väga punase mooni õie värviga.

Mi-Teintes pastellipaber on sama tooni, soe küllastatud punane, samuti moonipunane madalkuumusglasuur.

Veebivärv *Coquelicot* on oranži poole kalduv punane.

## Viited